ועדת הכלכלה, כנסת 17, פרוטוקול מספר 514, 2008-03-03 10:45

גלעד ארדן: בוקר טוב.

גלעד ארדן: אני פותח את ישיבת ועדת הכלכלה.

גלעד ארדן: על סדר היום תקנות התקשורת (בזק ושידורים) (תשלום בעד מתן אישור סוג ובדיקות של ציוד קצה) (הוראת שעה) (תיקון), התשס"ח-2008.

גלעד ארדן: התקנות הוגשו על-ידי שר התקשורת.

גלעד ארדן: אני אבקש מעורכת הדין טל רוזנפלד מהלשכה המשפטית להציג את התקנות ומשמעותן.

גלעד ארדן: בבקשה, עורכת הדין רוזנפלד.

טל רוזנפלד: מדובר בהארכת הוראת שעה שהייתה בתוקף עד 28 בפברואר.

טל רוזנפלד: ביקשנו להאריך אותן בשנה נוספת.

טל רוזנפלד: מדובר בתקנות תשלומים בעד אישור סוג ובדיקות שמבצעת המעבדה במשרד התקשורת.

טל רוזנפלד: היא בודקת ציוד תקשורת נייח שמגיע, ויש עליה תשלומים: גם אישור הסוג לחבר את הציוד לרשת הבזק הציבורית וגם על הבדיקות שהמעבדה מבצעת.

טל רוזנפלד: מכיוון שהתקנות כבר לא בתוקף הייתה בעיה, וביום חמישי פג התוקף, ומבירור עם איילת גדי, ראש תחום חקיקת משנה במשרד המשפטים, היא אמרה לי שאין בעיה שנאריך אותן, אבל הבעיה היא שמכניסים את התקנות מחדש.

טל רוזנפלד: זה לא בדיוק הארכה, אלא אישור התקנות מחדש.

גלעד ארדן: זאת אומרת, אין הבדל בעצם.

ניר ימין: זה לא יהיה תיקון של התקנות, אלא ממש קובץ חדש?

טל רוזנפלד: הנוסח נשאר אותו דבר.

לאה ורון: זה גם שינוי בסכומים – תיקון של הסכומים בהתאם למדד המחירים לצרכן.

טל רוזנפלד: נכון.

טל רוזנפלד: זה בהתאם למדד.

גלעד ארדן: מי הלקוחות כאן, מי משלם את הבדיקות האלה?

חיים גרון: יבואנים של ציוד קצה – טלפונים, פקסים, מרכזיות פרטיות, מודמים.

גלעד ארדן: יש הרבה בדיקות כאלה?

חיים גרון: יש בהחלט.

חיים גרון: כל מכשיר שמגיע לארץ, על-פי חוק, נבדק.

חיים גרון: לפעמים זאת בדיקה של ניירת בלבד: מפרטים טכניים, לפעמים בדיקה במעבדה.

חיים גרון: זה תלוי במוצר.

גלעד ארדן: אבל הבדיקה היא על כל הייבוא מאותו סוג, זה לא על כל מוצר לחוד.

חיים גרון: הבדיקה היא פעם אחת על סוג.

חיים גרון: זה נקרא "אישור סוג".

ניר ימין: אם אתה מייבא אחר-כך את אותו מוצר אתה יכול לקבל אישור התאמה.

חיים גרון: אם אתה מייבא את אותו מוצר או יבואן אחר מייבא את אותו מוצר הוא מקבל אישור התאמה, שמצהיר על כך שהמוצר שהוא מביא הוא זהה למוצר שקיים כבר; לא חוזרים על הבדיקה פעם נוספת.

גלעד ארדן: למה יש עלייה של הסכומים מעבר לעלייה במדד?

חיים גרון: אני לא סבור שיש כאן עלייה מעבר לעליית המדד.

גלעד ארדן: בדקנו את זה.

לאה ורון: בדקנו, ואז השר הוציא מכתב תיקון בהתייחסות שלו לכך.

אבי אזוז: אני מאגף הכלכלה במשרד התקשורת.

אבי אזוז: יש פה מקום לשתי הבהרות.

אבי אזוז: ראשית, בפנייה הראשונית של השר לוועדה נפלה טעות סופר; הוא התייחס למדד שפורסם באוקטובר, כשהכוונה הייתה למדד אוקטובר שפורסם בנובמבר, ששיעורו הוא 2.19% ולא 1.4%.

גלעד ארדן: היה חודש אחד של 0.8%?

גלעד ארדן: כי אם טעיתם בחודש וזה יצר פער של 0.8 זה אומר שהיה מדד אחד של 0.8%.

גלעד ארדן: היה דבר כזה.

אבי אזוז: התשובה היא כן.

אבי אזוז: שנית, כשאנחנו באים לבחון את כלל מערך התעריפים רואים שבחלק מהתעריפים שיעור העלייה הוא מעט מעל 2.19%, ועבור תעריפים אחרים הוא נמוך מ-2.19%, והסיבה היא עיגול הסכומים ל-10 ₪ הקרובים.

גלעד ארדן: אם אתם אומרים שהייתה טעות סופר, זה מובן.

לאה ורון: כן.

לאה ורון: השר הוציא תיקון למכתבו ב-25 בפברואר.

לאה ורון: מר אזוז מדבר עכשיו על שינוי בסכומי התשלומים בעיגול הסכומים.

גלעד ארדן: עוד הערות?

גלעד ארדן: אם אין, נא לקרוא את התקנות.

טל רוזנפלד: תקנות התקשורת (בזק ושידורים) (תשלום בעד מתן אישור סוג ובדיקות של ציוד קצה) (הוראת שעה) (תיקון), התשס"ח-2008 בתוקף סמכותי לפי סעיפים 53(א)(א)(2) ו-59 לחוק התקשורת (בזק ושידורים), התשמ"ב-1982 (להלן – החוק), באישור שר האוצר לפי סעיף 39ב לחוק יסודות התקציב, התשמ"ה-1985, ובאישור ועדת הכלכלה של הכנסת לפי סעיף 59א לחוק, אני מתקין תקנות אלה: תיקון תקנה 4 1.

טל רוזנפלד: בתקנה 4 לתקנות התקשורת (בזק ושידורים) (תשלום בעד מתן אישור סוג ובדיקות של ציוד קצה) (הוראת שעה), התשס"ז-2007 (להלן – התקנות העיקריות), במקום "כ"ב באדר א' התשס"ח (28 בפברואר 2008)" יבוא "ד' באדר התשס"ט (28 בפברואר 2009)".

טל רוזנפלד: לקרוא גם את כל התוספת?

ניר ימין: לפחות את הקבוצה של הפרטים, לא צריך לקרוא את הסכומים במדויק.

טל רוזנפלד: החלפת התוספת 2.

טל רוזנפלד: במקום התוספת לתקנות העיקריות יבוא: "תוספת (תקנה 2) קבוצות של פרטים: א.

טל רוזנפלד: מתן אישור סוג (לכל פרט להלן) ב.

טל רוזנפלד: בדיקות של ציוד קצה נייח (כולל ציוד קצה אלחוטי המתחבר לרשת בזק ציבורית נייחת) קבוצה א': ציוד קצה במישק אנלוגי (עד שני קווים) קבוצה ב': ציוד קצה במישק דיגיטלי קבוצה ג': ציוד מיתוג או ניתוב (עד 59 שלוחות) קבוצה ד': ציוד מיתוג או ניתוב (מעל 59 שלוחות) קבוצה ה': גרסת ציוד חדשה לדגם שניתן לו אישור סוג ציוד אחר מאחר שחלף המועד אפשר להוריד את סעיף התחולה, והתחילה תהיה ביום הפרסום.

טל רוזנפלד: זה גם לאחר בירור עם איילת גדי ממשרד המשפטים.

ניר ימין: מה יקרה מ-29 בפברואר עד מועד הפרסום?

ניר ימין: לא יגבו כסף?

טל רוזנפלד: לא יגבו.

סטליאן לוזנאנו: אני מייצג את חברת ITL לבדיקות מוצרים שהיא אחת מארבע המעבדות בארץ שקיבלו אישור מטעם משרד התקשורת לבצע בדיקות.

סטליאן לוזנאנו: השאלה שלי קשורה לתקנות האלה: המחירון שנמצא בהצעת החוק חל גם לגבי בדיקות שהמעבדה שלנו ובדיקות אחרות מבצעות או שזה התשלום שהיבואן צריך לשלם למשרד התקשורת?

אבי אזוז: זה לא חל על מעבדות פרטיות, אלא רק תשלום עבור המעבדה של משרד התקשורת.

סטליאן לוזנאנו: המחירים עבור הבדיקות האלה שאתם מקבלים מהמעבדות יכולים להיות על בסיס המספרים האלה, אבל זה מספר אחר.

סטליאן לוזנאנו: כן?

אבי אזוז: בהחלט כן.

סטליאן לוזנאנו: תודה רבה.

גלעד ארדן: אין הערות נוספות?

פיני יצחקי: אם אפשר, אדוני היושב ראש.

פיני יצחקי: אני רוצה להגיד משהו שלא קשור במישרין, אבל חשוב להגיד גם אותו.

פיני יצחקי: אני רוצה לציין לשבח את עבודת הוועדה בכלל ובמקרה הספציפי הזה בפרט.

פיני יצחקי: דיברתי עם לאה ארוכות בשבוע האחרון הרבה פעמים, וגם אבי אזוז, ובאמת הוועדה עשתה פה עבודה ראויה לציון.

פיני יצחקי: אני מניח שזה בהשראת אדוני היושב ראש- -

גלעד ארדן: לא.

גלעד ארדן: במקרה הספציפי הזה אתה יכול להודות ספציפית למנהלת הוועדה.

פיני יצחקי: אז מנהלת הוועדה עשתה עבודה מעל ומעבר גם בירידה לפרטים בהפרשים של האחוזים הקטנים האלה, וזה באמת ראוי לציון.

פיני יצחקי: גם מילה טובה חשוב להשמיע מדי פעם.

לאה ורון: תודה רבה.

גלעד ארדן: תודה.

גלעד ארדן: אין עוד הערות?

גלעד ארדן: אין.

גלעד ארדן: אם כך, אני מאשר את תקנות התקשורת (בזק ושידורים) (תשלום בעד מתן אישור סוג ובדיקות של ציוד קצה) (הוראת שעה) (תיקון), התשס"ח-2008, למעט סעיף 3, סעיף התחילה.

גלעד ארדן: תחילתן של התקנות תהיה מיום פרסומן.

גלעד ארדן: תודה רבה, הישיבה נעולה.